## Pravilnik o katastru zemljišta

### NN 28/2000 (10.3.2000.), Pravilnik o katastru zemljišta

# DRŽAVNA GEODETSKA UPRAVA

**579**

Na temelju članka 111. Zakona o državnoj izmjeri i
katastru nekretnina ("Narodne novine" br. 128/99), kao
i članka 48. sta-
vak 3. Zakona o sustavu državne uprave ("Narodne novine"
br. 75/93, 92/96, 48/99 i 15/2000) ravnatelj Državne geodetske
uprave donosi

## PRAVILNIK

### O KATASTRU ZEMLJIŠTA

1. OPćE ODREDBE

Članak 1.

Ovim pravilnikom uređuje se način vođenja katastra
zemljišta u razdoblju do izradbe katastra nekretnina za svaku
pojedinu katastarsku općinu odnosno katastarsko područje
na moru.

Članak 2.

Katastar zemljišta vodi se na način kojim se postupno
mijenja i dopunjava odnosno prilagođava katastru nekretnina.

Članak 3.

Promjene odnosno prilagodbe iz članka 2. ovog pravilnika
odnose se na katastarske prostorne jedinice, katastarske operate,
geodetsku osnovu te parcelacijske i druge geodetske elaborate
katastra zemljišta (u daljnjem tekstu: geodetski elaborati).

2. KATASTARSKE PROSTORNE JEDINICE

Članak 4.

Katastarske prostorne jedinice katastra zemljišta jesu:

1) katastarska čestica,

2) katastarska općina i

3) katastarsko područje na moru.

Članak 5.

Katastarska je čestica dio područja katastarske
općine odnosno katastarskog područja na moru omeđena
granicama (međama i drugim granicama) koje određuju pravni
odnosi na zemljištu (vlasništvo, upravljanje, koncesija,
plodouživanje, pravo građenja, zakup i sl.), te granicama
načina korištenja i namjene zemljišta.

Katastarska čestica osniva se sukladno propisima o katastru
nekretnina i odredbama ovog pravilnika.

Članak 6.

Granica područja i ime katastarske općine kao i granica
i ime katastarskog područja na moru određuju se sukladno
propisima o katastru nekretnina.

3. KATASTARSKI OPERAT

Članak 7.

Katastarski operati vode se po katastarskim općinama i katastarskim
područjima na moru.

Katastarski operat katastra zemljišta čine:

1) katastarski plan

2) popis katastarskih čestica

3) posjedovni listovi

4) popis zgrada i

5) pomoćni popisi.

*Katastarski plan*

Članak 8.

Katastarski plan je skup grafičkih prikaza s podacima o
položaju, obliku, načinu korištenja i namjeni
katastarskih čestica.

Katastarski plan vodi se u državnom koordinatnom sustavu.

Na katastarski plan, u pogledu njegovih dijelova, podjele na listove,
mjerila i točnosti te kartografskih znakova i opisa odgovarajuće
se primjenjuju propisi o katastru nekretnina.

*Popis katastarskih čestica*

Članak 9.

Popis katastarskih čestica sadrži podatke o broju,
nazivu, načinu korištenja, namjeni (građevinsko
područje, pomorsko dobro i dr.) i površini čestica,
zatim broju lista katastarskog plana, broja posjedovnog lista
i zemljišnoknjižnog uloška u kojima je čestica
upisana te rednim brojevima popisa promjena koje se odnose na
česticu.

Broj zemljišnoknjižnog uloška upisuje se u popis
katastarskih čestica ako su podaci o položaju, obliku
i površini čestica istovjetni u katastru zemljišta
i zemljišnoj knjizi.

*Posjedovni listovi*

Članak 10

Posjedovni list sadrži podatke o broju posjedovnog lista,
imenu i prezimenu odnosno nazivu, matičnom broju, te prebivalištu
odnosno sjedištu vlasnika i ovlaštenika katastarskih
čestica (upravitelja, koncesionara, plodouživatelja,
nositelja prava građenja, zakupoprimca i sl.) kao i podatke
o tim česticama - broju, nazivu, načinu korištenja
i površini čestica zatim broju lista katastarskog
plana i broju zemljišnoknjižnog uloška u kojem
je čestica upisana te rednom broju popisa promjena.

Katastarske čestice upisuju se u posjedovni list po redu
njihovih brojeva.

Upisima u posjedovne listove ne stječe se pravo vlasništva
niti druga knjižna prava.

*Popis zgrada*

Članak 11.

Popis zgrada sadrži podatke o zgradama i njihovim dijelovima
određene propisima o katastru nekretnina.

*Pomoćni popisi*

Članak 12.

Pomoćni popisi jesu:

1) popis osoba i

2) popis promjena.

Popis osoba sadrži podatke o imenu i prezimenu odnosno nazivu,
matičnom broju i prebivalištu odnosno sjedištu
vlasnika i ovlaštenika katastarskih čestica i zgrada
te podatke o broju posjedovnog lista odnosno rednom broju iz popisa
zgrada u kojima su ove nekretnine upisane.

Popis promjena sadrži podatke o razlozima i vrstama promjena
u katastarskom operatu tijekom godine.

Članak 13.

Katastarski operat vodi se na računalu.

4. ZBIRKA ISPRAVA

Članak 14.

Zbirka isprava sastoji se od geodetskih elaborata i drugih isprava
temeljem kojih su provedene promjene u katastarskom operatu.

Zbirka isprava vodi se po katastarskim općinama i katastarskim
područjima na moru te po godinama.

5. GEODETSKA OSNOVA

Članak 15.

Geodetsku osnovu katastra zemljišta čine mreže
stalnih geodetskih točaka određene u državnom
koordinatnom sustavu zajedno s preglednom skicom, popisom i položajnim
opisima tih točaka.

Na izradbu i održavanje geodetske osnove odgovarajuće
se primjenjuju propisi o katastru nekretnina.

6. GEODETSKI ELABORATI

Članak 16.

Geodetski elaborati temeljem kojih se vrše promjene u katastarskom
operatu u pogledu broja, položaja, oblika, načina
korištenja, namjene i površine katastarskih čestica,
te položaja, oblika i načina uporabe zgrada sadrže
skice i zapisnike snimanja čestica i zgrada te kopiju dijela
katastarskog plana i prijavni list u kojima se prikazuje staro
i predloženo novo stanje upisa u katastarski operat.

Geodetski elaborati izrađuju se osloncem na geodetsku osnovu
iz članka 15. ovog pravilnika.

Na izradbu geodetskih elaborata odgovarajuće se primjenjuju
propisi o katastru nekretnina.

Članak 17.

Geodetski elaborati iz članka 16. ovog pravilnika moraju
biti izrađeni na način da se mogu koristiti za potrebe
katastra zemljišta.

Geodetski elaborati mogu se koristiti kada su pregledani i potvrđeni
od područnog ureda Državne geodetske uprave odnosno
nadležnog tijela za poslove katastra Grada Zagreba (u daljnjem
tekstu: ured Grada Zagreba).

Članak 18.

Područni ured Državne geodetske uprave odnosno ured
Grada Zagreba dužan je u roku od 30 dana dostavljeni geodetski
elaborat potvrditi ili dati primjedbe na njega i zaključkom
odrediti rok za uklanjanje utvrđenih nedostataka koji ne može
biti duži od 60 dana.

Ako izvoditelj ne postupi po zaključku tijela iz stavka
1. ovog članka smatrat će se da je izvoditelj odustao
od zahtjeva za potvrđivanjem geodetskog elaborata.

Jedan primjerak potvrđenog geodetskog elaborata zadržava
područni ured Državne geodetske uprave odnosno ured
Grada Zagreba.

7. PROVEDBA PROMJENA

Članak 19.

Katastarske čestice osnivaju se sukladno odredbi članka
5. ovog pravilnika prilikom parcelacije odnosno katastarske izmjere
dijela katastarske općine.

Katastarsko područje na moru i njegovo ime određuje
Državna geodetska uprava u sporazumu s ministarstvom nadležnim
za pravosuđe.

Članak 20.

Promjene glede broja, položaja, oblika, površine, načina
korištenja i namjene katastarskih čestica, koje imaju
za posljedicu upise u zemljišnoj knjizi u okviru istog zemljišnoknjižnog
tijela, u katastarskom operatu provode se na zahtjev stranke.

Zahtjevu iz stavka 1. ovog članka prilaže se odgovarajući
geodetski elaborat.

Promjene iz stavka 1. ovog članka koje se ne mogu provesti
u katastru zemljišta bez prethodne provedbe u zemljišnoj
knjizi provode se u katastarskom operatu temeljem geodetskog elaborata
nakon primitka odgovarajućeg rješenja zemljišnoknjižnog
suda,po službenoj dužnosti.

U slučaju katastarske izmjere dijela katastarske općine
po programu Državne geodetske uprave promjene iz stavka 1.
ovog članka provode se u katastarskom operatu temeljem
geodetskog elaborata nakon primitka odgovarajućeg rješenja
zemljišnoknjižnog suda.

Promjene u posjedovnim listovima u pogledu načina korištenja
zemljišta provode se na zahtjev stranke, pod uvjetom da je
takva promjena u naravi izvršena.

Članak 21.

Brisanje podataka koji nisu sadržaj katastarskog plana prema
ovom pravilniku provodi se prilikom digitalizacije plana i njegovog
prevođenja u državni koordinatni sustav sukladno programima
Državne geodetske uprave te planovima njenih područnih
ureda i ureda Grada Zagreba.

Dopune katastarskog plana u pogledu grafičkog prikaza zgrada
i izradba preglednih katastarskih karata provode se sukladno programima
Državne geodetske uprave te planovima njenih područnih
ureda i ureda Grada Zagreba.

Članak 22.

Upis vlasnika i ovlaštenika u posjedovne listove provodi
se na zahtjev stranke kojem se prilaže odgovarajuća
isprava o vlasniku i ovlašteniku zemljišta.

Odgovarajućom ispravom iz stavka 1. ovog članka smatra
se ugovor ili odluka suda odnosno druge nadležne vlasti.

Ako, postupajući po zahtjevu stranke, područni ured
Državne geodetske uprave odnosno ured Grada Zagreba utvrdi
da isprava iz stavka 1. ovog članka ima nedostatke koji
dovode u sumnju njezinu vjerodostojnost ili ima druge nedostatke
koji priječe provedbu promjene u katastru zemljišta,
stranci će se pisano odrediti rok u kojem je dužna
priložiti ispravu na temelju koje je moguće provesti
upis u katastru zemljišta.

Ako podnositelj zahtjeva u određenom roku ne priloži
valjanu ispravu smatrat će se da je odustao od zahtjeva.

U slučaju spora nadležno tijelo prekinut će
postupak i stranke uputiti na rješavanje spora pred nadležnim
tijelom. O prekidu postupka donosi se zaključak protiv
kojega je dopuštena žalba.

Uz upis ovlaštenika u posjedovnom listu označuje se
i vrsta ovlaštenja (koncesija, plodouživanje, zakup
i sl.).

Promjene iz stavka 1. ovog članka provode se i po službenoj
dužnosti kada nadležni ured za katastar primi od zemljišnoknjižnog
suda ili drugog nadležnog tijela odluku o promjeni vlasnika
i ovlaštenika zemljišta ili na drugi način sazna
za takvu odluku.

Članak 23.

Popisa zgrada izrađuje se sukladno programima Državne
geodetske uprave te planovima njenih područnih ureda i
ureda Grada Zagreba.

Postojeći popis katastarskih čestica i abecedni popis
korisnika zemljišta usklađuju se s odredbama ovog pravilnika
sukladno programima Državne geodetske uprave te planovima
njenih područnih ureda i ureda Grada Zagreba.

Članak 24.

Geodetska osnova katastra zemljišta izrađuje se sukladno
programu Državne geodetske uprave.

Prevođenje katastarskih operata u digitalni oblik provodi
se sukladno programima Državne geodetske uprave te planovima
njenih područnih ureda i ureda Grada Zagreba.

Prevođenje katastarskih planova u digitalni oblik kao i njihova
obnova u analognom obliku (papir, folija, i sl.)provodi
se na način da se sačuva točnost radnih izvornika.

8. DOSTAVLJANJE PODATAKA ZEMLJIŠNOKNJIŽNOM SUDU

Članak 25.

Podaci o broju, položaju, obliku, nazivu, načinu korištenja
i površini katastarskih čestica dostavljaju se zemljišnoknjižnom
sudu prijavnim listom kojem se prilaže kopija katastarskog
plana.

Podaci o položaju, obliku i načinu korištenja
zgrade dostavljaju se zemljišnoknjižnom sudu prijavnim
listom kojem se prilaže kopija katastarskog plana.

Prijavni list i kopija iz stavka 1. i 2. ovog članka moraju
biti potvrđeni od nadležnog državnog tijela za poslove
katastra.

Podaci o katastarskim česticama i zgradama koji se dostavljaju
zemljišnoknjižnom sudu prijavnim listom moraju u odnosu
na iskazano novo stanje glede položaja, oblika, površine,
naziva i načina korištenja čestice u potpunosti
odgovarati onima u katastru zemljišta.

9. ČUVANJE I KORIŠTENJE PODATAKA

Članak 26

Na način čuvanja i korištenja podataka katastra
zemljišta odgovarajuće se primjenjuju propisi o katastru
nekretnina.

Podaci katastra zemljišta izdaju se uz naknade određene
pravilnikom iz članka 84. Zakonao državnoj
izmjeri i katastru nekretnina.

Prijepisi i izvatci iz posjedovnih listova izdaju se s naznakom
da nisu dokaz o knjižnim pravima na katastarskim česticama
upisanim u posjedovnom listu.

10. PRIJELAZNE I ZAVRŠNE ODREDBE

Članak 27

Do donošenja provedbenih propisa o katastru nekretnina na
vođenje katastra zemljišta odgovarajuće se primjenjuju
postojeći propisi o katastru zemljišta.

Podaci o posjednicima, vlasnicima i ovlaštenicima kao i drugi
podaci u posjedovnim listovima vode se u tim listovima dok se
ne promijene sukladno članku 20. i 22. ovog pravilnika.

Do prevođenja katastarskog plana u digitalni oblik plan se
vodi u analognom obliku.

Do donošenja provedbenih propisa o katastru nekretnina i
uspostave nove geodetske osnove snimanje promjena nastalih na
zemljištu, njihova obrada i provođenje u katastru zemljišta
izvodi se najmanje istom točnošću koja je primijenjena
u izmjeri i izradi katastra zemljišta, te osloncem na postojeću
geodetsku osnovu.

Članak 28

Sumarnik posjedovnih listova i pregled po kulturama i klasama
ostaju dijelovi katastarskog operata do donošenja provedbenih
propisa o katastru nekretnina.

Katastarski kotar ostaje katastarska prostorna jedinica katastra
zemljišta do donošenja provedbenih propisa o katastru
nekretnina

Podaci o katastarskim klasama zemljišta vode se u katastarskom
operatu do donošenja provedbenih propisa o katastru nekretnina

Članak 29

Upute i objašnjenja za primjenu ovog pravilnika daje Središnji
ured Državne geodetske uprave.

članak 30

Ovaj pravilnik stupa na snagu danom objave u "Narodnim novinama".

Klasa: 03-03-/00-02/03
Urbroj: 541-01/1-00/6
Zagreb, 6. ožujka 2000.

Zamjenik ravnatelja
**dr. sc. Željko Bačić**, v. r.

Pravilnik, NN 28/2000-579